## El Departament de Salut Clínic – Malva-rosa organitza un macrotaller de lactància materna a l’aire lliure

*** La directora general d’Atenció Primària ha destacat “la important labor que exercixen els professionals d’esta assistència sanitària essencial per a donar suport a la lactància materna”
* Durant l’activitat s’ha entregat un diploma de lactància materna a les més de 70 dones que han participat**

El Departament de Salut de València Clínic – Malva-rosa ha organitzat un macrotaller a l’aire lliure amb participants dels 17 tallers de lactància materna que actualment tenen en marxa els centres d’este departament. L’activitat s’ha organitzat amb motiu de la Setmana Europea de la Lactància Materna, que se celebra del 6 al 12 d’octubre.

La jornada s’ha dut a terme als jardins de l’avinguda Blasco Ibáñez de València i ha comptat amb l’assistència de la directora general d’Atenció Primària de la Conselleria de Sanitat, Eva Suárez, i l’alcaldessa de València, María José Catalá.

La trobada ha reunit més de 70 mares, bebés i acompanyants. Durant l’acte s’ha visitat cada un dels tallers dels centres de salut.

Durant l’activitat, cada una de les mares participants ha rebut un diploma simbòlic de la lactància materna.

La directora general d’Atenció Primària, Eva Suárez, ha destacat “com és d’important el paper que fan estos tallers i la important labor que exercixen els professionals d’Atenció Primària per a donar suport a la lactància materna”. “Els tallers de lactància es configuren com a espais d’ajuda i suport mare a mare, i contribuïxen a oferir solucions als problemes que es poden produir durant la lactància materna”, ha afegit.

En la trobada ha estat present també l’associació Amamanta amb una taula informativa.

Els 17 tallers de lactància materna que té en marxa el Departament de Salut Clínic – Malva-rosa corresponen a cada una de les zones bàsiques de salut. En cada un d’estos tallers participen, setmanalment, al voltant de set dones.

Fecha: 04/10/2024